Дарија Врачевић рођена је 27. октобра 2007. године у Београду. Похађа музичку школу. У јавности се први пут појавила 2015. године као учесница музичке емисије Пинкове звездице, током друге сезоне, где је завршила на 8. месту. Године 2018, поново је учествовала у 5. сезони такмичења, која је окупила најуспешније учеснике из претходних сезона. Учествовала је на бројним фестивалима у Србији и иностранству где је освојила велики број првих и гранд при награда. У јулу 2018. године представила је своју земљу на међународном фестивалу „Славјански базар” у Белорусији након чега су уследили позиви за фестивале широм света. Глумила је у мјузиклу за децу „Тесла и битка на магнетном пољу” на великој сцени Народног позоришта у Београду, а добила је главну улогу у првом српском мјузиклу чији почетак снимања се очекује у пролеће 2020. године. Снимала је разне џинглове и рекламе за телевизију и радио. Дарија тренира џез балет, а до сада је освојила две сребрне и пет златних медаља на плесним фестивалима у Србији. Бави се и синхронизацијом цртаних филмова и серија за студије Ливада Београд, Моби, Голд диги нет и Соло. Представљаће Србију на Дечјој песми Евровизије 2019. са песмом „Подигни глас”.